## Sanitat inicia el 14 d’octubre la vacunació contra la grip i la COVID-19 amb prioritat per als grups de risc

*** El conseller de Sanitat indica que l’estratègia de vacunació “es durà a terme de manera escalonada amb l’objectiu d’immunitzar com més prompte millor la població diana i les persones més vulnerables”
* El primer grup amb el qual s’iniciarà la campanya de vacunació és el dels residents de centres de persones majors i de discapacitat, així com persones en centres sociosanitaris, com ara hospitals de crònics
* Des d’este mes d’octubre, la Conselleria enviarà SMS als qui pertanguen als grups de risc, en funció del torn de priorització, perquè acudisquen a vacunar-se
* El pròxim mes de novembre s’estendrà la campanya per a la immunització de la població en general**

La Conselleria de Sanitat inicia el pròxim 14 d’octubre la campanya de vacunació conjunta contra la grip i la COVID-19, que es desenrotllarà de manera escalonada, donant prioritat als grups de població en els quals s’engloben aquelles persones que podrien tindre més risc a patir complicacions a causa de la infecció.

El conseller de Sanitat, Marciano Gómez, ha indicat que l’estratègia de vacunació “es durà a terme de manera escalonada amb l’objectiu d’immunitzar com més prompte millor la població diana i les persones més vulnerables”.

Gómez ha assenyalat que els experts aconsellen la immunització, “ja que l’efectivitat de les dos vacunes està demostrada per la disminució de casos greus i de les complicacions secundàries a la grip, com la pneumònia o el risc més elevat d’infart de miocardi o ictus, la qual cosa suposa menys ingressos hospitalaris, sobretot de la població amb risc a patir complicacions”.

En este sentit, el conseller ha animat la població al fet que es vacune, “ja que entre tots podem evitar la transmissió del virus i protegir-nos els uns als altres”.

El conseller de Sanitat ha recordat que enguany, com a novetat, la Generalitat està facilitant des de l’octubre passat la vacunació contra la grip en els centres docents als xiquets de 3 i 4 anys, “amb la finalitat de reforçar la protecció dels menors i evitar possibles contagis, ja que solen ser els primers i els que amb més freqüència patixen la malaltia”.

En este sentit, els pares o tutors dels xiquets i xiquetes de 1r i 2n d’Infantil poden optar entre vacunar-los en el seu centre de salut o en el seu centre escolar.

La resta dels xiquets d’entre 6 i 59 mesos sense patologia es vacunaran contra la grip en qualsevol moment a partir de l’inici de la campanya de vacunació, sense que interferisca en la vacunació de la resta de grups.

A més, els alumnes dels centres d’educació especial (de totes les edats) estan sent vacunats en els centres docents, prèvia autorització, i contra grip i/o COVID-19, pel personal sanitari del centre, si el disposa, o pels equips d’Atenció Primària. També poden optar per vacunar-se en el seu centre de salut d’Atenció Primària, en lloc de fer-ho en el centre escolar.

**Grups prioritaris**

La Conselleria de Sanitat ha dissenyat quatre grups prioritaris per a dur a terme la campanya. Des d’este mes d’octubre, s’anirà enviant SMS als qui pertanguen a estos grups, en funció del torn de priorització, perquè acudisquen a vacunar-se.

D’altra banda, una vegada finalitze la vacunació dels grups prioritaris, Sanitat iniciarà el pròxim mes de novembre la immunització de la població en general.

El primer grup amb el qual s’iniciarà la campanya de vacunació és el dels residents de centres de persones majors i de diversitat funcional. Així mateix, s’inclou en este grup les persones internes en altres centres sociosanitaris i sanitaris (residents en institucions de servicis socials i les ingressades en els hospitals de crònics).

Així mateix, es vacunarà el personal sanitari, no sanitari i sociosanitari d’estos centres, i dels centres d’Atenció Primària, Hospitalària i dels servicis d’Emergències Sanitàries, que rebran la vacuna en els servicis de prevenció de riscos laborals dels seus centres de treball.

D’altra banda, el segon grup inclou la població major de 60 anys, a la qual se citarà en el seu centre de salut habitual, excepte en aquells casos de pacients crònics dependents o que no poden desplaçar-se al centre de salut, que rebran la vacuna en els seus domicilis.

En el tercer grup de priorització s’han inclòs les embarassades, que es podran vacunar de grip i COVID-19 en el seu centre de salut. A més, preveu les persones de 5 a 69 anys en condició de risc, que també es podran vacunar en el seu centre d’Atenció Primària.

Finalment, el quart grup de priorització seran les persones que treballen en servicis públics essencials, persones convivents amb grups de risc, menors de 5 a 18 anys en tractament amb àcid acetilsalicílic, persones amb exposició a animals o les seues secrecions, persones fumadores i les persones de 18 a 59 anys que ho sol·liciten, sempre que no hi haja contraindicació.

Durant la campanya de l’any passat, més d’1.162.000 persones es van vacunar contra la grip, i va ser la xifra més alta aconseguida a la Comunitat Valenciana. Per províncies, es van vacunar contra la grip 428.806 persones de la província d’Alacant, 123.796 de la de Castelló i 609.431 persones de la província de València.

Fecha: 04/10/2024